**Lag en kampanje for å øke bevissthet om et viktig tema**

**Antall elever:**

Egner seg godt som gruppeoppgave (2–4 elever), men kan også løses i individuelt.

**Tidsbruk:**

3-4 hele arbeidsdager

**Bakgrunn og mål med oppgaven:**

Bedrifter har ofte behov for å minne ansatte om viktige temaer som helse, sikkerhet, bærekraft eller trivsel. En bevissthetskampanje er en kreativ måte å gjøre folk oppmerksomme på noe, skape samtaler og bidra til en positiv kultur på arbeidsplassen.

I denne oppgaven skal dere planlegge og lage en kampanje for et tema som er viktig for bedriften. Det kan for eksempel være å minne ansatte på å ta pauser, resirkulere riktig, bruke verneutstyr, eller vise respekt i kollegiale relasjoner.

**Hvordan kan dere jobbe med oppgaven:**

1. **Velg et relevant tema**   
   Spør en ansatt eller få hjelp fra veilederen deres: Hvilke verdier eller utfordringer er viktige her? Hva ønsker bedriften at det skal lages en kampanje om? Eksempler:
   * Bærekraftstiltak
   * Trivselstiltak
   * HMS og sikkerhet
   * Redusert strøm- og papirbruk
   * Økt fysisk aktivitet eller sunt kosthold
2. **Lag en kampanjeidé**

Dere skal lage en idé til hvordan dere kan jobbe med en kampanje rundt det valgte temaet. Så må dere starte utarbeidelsen rundt ideen:

* + Lag et slagord (kort, lett å huske og tydelig budskap)
  + Velg farger og stil som passer til temaet
  + Tenk over hvem målgruppen er: ansatte, kunder eller begge?

1. **Utform kampanjemateriell**

Hvordan er det best å presentere kampanjen på denne arbeidsplassen. Velg om dere vil lage en eller flere elementer:

* + Plakat(er), bilder, små videoer, PowerPoint, bordskilt og/eller digitale innlegg
  + Sørg for at budskapet kommer tydelig frem
  + Bruk humor, fakta eller spørsmål for å engasjere

1. **Lag en plan for lansering** 
   * Når og hvordan skal kampanjen rulles ut?
   * Hvor skal materiell plasseres?
   * Hvordan kan man følge med på responsen (kommentarer, endret atferd)?
   * Kan dere lage en «kick-off» mens dere fortsatt er i arbeidsuke slik at dere kan presentere arbeidet deres for de ansatte?

**Presentasjon av resultatet:**

Avtal et møte med veilederen din, en gruppe ansatte eller med ledelsen slik at du/dere kan presentere det dere har laget. Velg én eller flere presentasjonsformer:

1. **Muntlig presentasjon for ledelsen:** Forklar ideen, budskapet og planen for kampanjen.
2. **Vis kampanjemateriell:** Vis plakater, bilder eller video – gjerne der de faktisk skal henge.
3. **Test lansering:** Sett opp deler av kampanjen i praksis og observer hvordan ansatte reagerer.
4. **Lag Kick-off:** inviter de ansatte til utrulling av kampanjen i et større møte. Få hjelp av veilederen deres til å invitere inn til et møte til avtalt tid.

**Tid til forbedringer etter fremleggelse:**

Når dere har fått tilbakemeldinger fra de som har sett på kampanjen deres, kan dere gjøre noen endringer på den for at den skal bli mer tilpasset arbeidsplassens behov. Sett av en halv til en dag til å justere kampanjen etter respons eller tilbakemelding. Presenter den så på nytt eller gi resultatet til den dere blir enige om.

**Lykke til!**